S-352/2016

Mál þetta, sem dómtekið var í dag, var höfðað með ákæru útgefinni af lögreglustjóranum á höfuðborgarsvæðinu 6. september síðastliðinn, á hendur D-x-x S-x-x H-x-x, kt. 000000-0000, Kirkjuvegi 51 í Reykjanesbæ, „fyrir umferðalagabrot, með því að hafa laugardaginn 28. maí 2016, ekið bifreiðinni [...], sviptur ökurétti og undir áhrifum áfengis (í blóði mældist vínandamagn 1,98‰), austur Nýbýlaveg að Dalvegi, Kópavogi, uns aksturinn var stöðvaður“ og að hafa þannig brotið gegn 1., sbr. 3. gr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Í ákæru er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 17. síðasta mánaðar og var birt ákærða ásamt ákæru málsins 25. sama mánaðar, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af. Brotin þykja réttilega heimfærð til 1., sbr. 3. gr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum. Ákærði hefur því unnið sér til refsingar.

Ákærði er fæddur í [...] og hefur samkvæmt því sem greinir í framlögðu sakavottorði í sex tilvikum verið gerð refsing frá og með árinu 2010, en þar af hafa eftir greind brot hans áhrif við ákvörðun refsingar í máli þessu. Með viðurlagaákvörðun 7. október það ár gekkst hann undir greiðslu sektar og tímabundna sviptingu ökuréttar, fyrir að aka sviptur ökurétti og undir áhrifum áfengis. Með sátt hjá lögreglustjóra 11. október 2011 gekkst hann undir greiðslu sektar og tímabundna ökuréttarsviptingu, fyrir að aka sviptur ökurétti og undir áhrifum áfengis, auk fleiri umferðarlagabrota. Með dómi 10. september 2012 var hann dæmdur í tveggja mánaða fangelsi og sviptur ökurétti ævilangt vegna ýmissa umferðarlagabrota, þar á meðal fyrir að aka sviptur ökurétti og undir áhrifum áfengis. Með dómi 21. nóvember 2013 var hann dæmdur í átta mánaða fangelsi og ævilöng ökuréttarsvipting hans áréttuð, vegna aksturs sviptur ökurétti, ölvunaraksturs, líkamsárásar, húsbrots. Líkamsárásin og húsbrotið voru framin áður en dómurinn 10. september 2012 gekk og var ákærða að því leyti gerður hegningarauki, en umferðarlagabrotin framdi hann eftir þann tíma. Loks var ákærði með dómi 6. október 2014 dæmdur í fimm mánaða fangelsi og ævilöng ökuréttarsvipting hans áréttuð, fyrir að hafa í tvígang ekið bifreiðum sviptur ökurétti, þar af í öðru tilvikinu einnig undir áhrifum áfengis. Staka sviptingarakstursbrotið framdi hann eftir að framangreindur dómurinn 21. nóvember 2013 gekk, en hin brotin framdi hann fyrir þann tíma og var að því leyti gerður hegningarauki.

Að framangreindum sakaferli virtum, sbr. 5. töluliður 1. mgr. 70. gr. almennra hegningarlaga nr. 19/1940 og að gættri 77. gr. sömu laga, þykir refsing ákærða samkvæmt 1. mgr. 100. gr. umferðarlaga, hæfilega ákveðin fangelsi í fimm mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum málsins, nemur samanlagt 24.255 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, D-x-x S-x-x H-x-x, sæti fangelsi í fimm mánuði.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

H-kk-nf Þ-kk-nf